如意院井詩二首  其二
作者：華鎮
朝代：宋

paragraphs: 井德本來無得喪，居遷乃見井有仁。
深穿闊甃世不少，聞名索實多非真。
潢汙方集已登幹，驕陽未久先飛塵。
盈虛既與陰晴變，安用華屋床雕銀。
崇寧元年五六月，僦居偶在寺井濱。
曾經畏日曝累朔，亦見霖雨傾彌旬。
碧痕澄澄古甃上，消長不改蒼龍鱗。
莫嫌營置近闤闠，莫厭資取多紛綸。
深院無人轆轤靜，焉知此井常清新。